《纪异诗》
宋代·林希逸

城中醮龙龙苦蛰，城门夜开八人入。粤从东关煽喊呀，飞烟卷作半空霞。

祝融熛怒咋齿牙，彤幢绛旆纷要遮。扶桑剥落喧撑叉，两岸炮焦几百家。

当时诸校阵阵来，传呼数里声如雷。州官令严兵官急，斤斧镵锄勾绠集。

其奈枯河无沈汁，炎曹横恣玄冥詟。天虽有泪不敢泣，千人万人瞠眼立。

扑之愈张听自戢，就中那得十数椽。败壁穿穴檐瓦悬，四围灰烬渠岿然。

邻人惊怪一郡传，扫街老妪今几年。只身穷独头如绵，家无一孔破絮缠。

只馀一棺候弃捐，以此吁天天见怜。幽明之理岂眇绵，天在屋头非虚言。

陆浑山火虽富妍，无所劝戒何足编，惜渠不遇昌黎仙。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。